המונח "גאורגיוס" מפנה לכאן. לערך העוסק באחד ממלכי יוון ששמם גאורגיוס, ראו גאורגיוס, מלך יוון.

**גאורגיוס הקדוש** (בין 275 ל-281 – 23 באפריל 303) הוא קדוש נוצרי הנחשב לקדוש החשוב ביותר בנצרות האורתודוקסית, ואחד מארבעה-עשר הקדושים המסייעים.

גאורגיוס הוא הקדוש הפטרון של כמה ארצות: אנגליה, אתיופיה, גאורגיה, מונטנגרו, ליטא וקטלוניה
וכן של כמה ערים, ובהן מוסקבה, ג'נובה ובמברג.

החל מן המאה ה-12 נפוצו אגדות, על-בסיס המסופר בחזון יוחנן (פרק י"ב, 7-9) בברית החדשה, שם מתוארת מלחמתו של שר המלאכים מיכאל בתנין. על-פי האגדה הציל גאורגיוס נערה מידי דרקון אכזר והרגו.

ביוגרפיה
--------

אין מקורות היסטוריים מהימנים המספרים את סיפור חייו של גאורגיוס הקדוש. על פי המסורת והאגדות עליו הוא נולד למשפחה נוצרית בסוף המאה השלישית. אביו היה מקפדוקיה ושירת כקצין צבא. אמו הייתה מלוד ולאחר שאביו נהרג במלחמה חזרה אמו לעיר מולדתה עם בנה, שחינכה בעצמה.

גאורגיוס המשיך את דרכי אביו, הצטרף לצבא ועלה בסולם הדרגות. בסוף שנות העשרים לחייו הוא כבר נשא דרגת קצונה והוצב בניקומדיה כחבר במשמר האישי של הקיסר דיוקלטיאנוס.

לפי סיפורי הקדושים, בשנת 302 פרסם דיוקלטיאנוס צווים המורים לאסור כל חייל נוצרי בצבא ומחייבים כל חייל אחר להשתתף בפולחן הקיסר ולהקריב קורבן לאלים הרומיים. גאורגיוס הקדוש צווה ליטול חלק בדיכוי הנוצרים אך במקום זאת התוודה כי הוא נוצרי וביקר את החלטת הקיסר. דיוקלטיאנוס ניסה להמיר את דתו של גאורגיוס והציע לו כסף ואדמה כדי שישתתף בפולחן הרומי. גאורגיוס סירב והקיסר ציווה על המתתו בעינויים כבוגד. לאחר עינויים קשים נערף ראשו של גאורגיוס על חומת ניקומדיה ב-23 באפריל 303. הקיסרית אלכסנדרה וכוהן הדת אתנסיוס שצפו בסבלו, השתכנעו ממסירות הנפש שלו והתנצרו גם הם, על אף שידעו כי יוצאו להורג. גופתו של גאורגיוס הובאה ללוד, עיר מולדת משפחתו, ושם הוא נקבר כקדוש מעונה.

גאורגיוס הקדוש הוא אחד מארבעה-עשר הקדושים המסייעים.

אגדת גאורגיוס והדרקון
---------------------

פרק זה לוקה בחסר. אנא תרמו לוויקיפדיה והשלימו אותו. ייתכן שתמצאו פירוט בדף השיחה. 
על פי האגדה, גאורגיוס קטל דרקון שהטיל את חיתתו על עיר בלוב ודרש שיקריבו לו קורבנות, בתחילה בעלי החיים ומאוחר יותר קורבנות אדם. כאשר נבחרה נסיכה להיות מוקרבת לו, הוא הציל אותה, גרר את הדרקון מובס אל העיר ודרש מכל תושביה להתנצר. לאחר שהמלך ותושבי העיר התנצרו הרג גאורגיוס את הדרקון.

קברו בלוד
---------

הקדוש הורג את הדרקון בכנסיית גאורגיוס הקדוש קוטל הדרקון
פסל של גאורגיוס הקדוש קוטל את הדרקון בעכו
גאורגיוס הקדוש הורג את הדרקון מאת אוגוסט קיס בברלין
 ערך מורחב – **כנסיית גאורגיוס הקדוש קוטל הדרקון**  

**כנסיית גאורגיוס הקדוש קוטל הדרקון** (בערבית: **מאר ג'רייאס**) היא כנסייה נוצרית אורתודוקסית בלוד. הכנסייה נבנתה בתקופת הקיסר קונסטנטינוס הראשון (306-337) להנצחת קברו של גאורגיוס. על פי ההיסטוריון אוסביוס מקיסריה, שם הקדוש לו הוקדשה לא פורסם בתחילה, מחשש לרדיפות. הכנסייה נהרסה והוקמה מחדש פעמיים (הכנסייה הקיימת בימינו נבנתה בשנת 1872).

מסורת אחרת משייכות את הקבר המקודש בבענה לגאורגיוס הקדוש. במסורת הדרוזית הקבר מזוהה עם אליהו הנביא.

הנצחתו
------

כנסיות רבות ומנזרים בעולם הנוצרי נקראו על שמו מאתיופיה ועד רוסיה. כנסייה ידועה מאוד היא ביתה גיורגיס בלליבלה, אתיופיה.

### כנסיות ומנזרים על שמו בארץ ישראל

* קתדרלת סנט ג'ורג' בדרך שכם. היא הוקמה בשנת 1898 ושייכת לכנסייה האפיסקופלית.
* כנסיית סנט ג'ורג' בעיילבון - כנסייה יוונית אורתודוקסית.
* כנסיית גאורגיוס הקדוש (כנסיית סנט ג'ורג') ביפו - כנסייה יוונית-אורתודוקסית.
* כנסיית גאורגיוס הקדוש ביפיע - כנסייה יוונית-אורתודוקסית, נבנתה (על פי הכיתוב מעל דלתה) ב-1122, הוחלפה ב-2016 בכנסייה חדשה המוקדשת למר סבא (סבאס הקדוש).
* כנסיית סנט ג'ורג' בכפר בורקין שבקרבת ג'נין - בכפר חיות רק כ-20 משפחות נוצריות, השאר מוסלמים. כנסייה יוונית-אורתודוקסית, נחשבת כאחת הכנסיות העתיקות בעולם.
* מנזר סנט ג'ורג' בעיירה אל-ח'דר בקרבת בית לחם - מנזר וכנסייה יוונית-אורתודוקסית.
* כנסייה ג'ורג' הקדוש ברמלה - כנסייה יוונית אורתודוקסית.
* כנסיית סנט ג'ורג' בעכו - כנסייה יוונית אותודוקסית.

### גאורגיוס הקדוש בהרלדיקה

* צלב גאורגיוס הקדוש הוא דגל אנגליה, הערים ג'נובה, מילאנו וערים נוספותצלב גאורגיוס הקדוש הוא דגל אנגליה, הערים ג'נובה, מילאנו וערים נוספות
* צלב גאורגיוס הקדוש כמרכיב מרכזי בדגל חמשת הצלבים של גאורגיהצלב גאורגיוס הקדוש כמרכיב מרכזי בדגל חמשת הצלבים של גאורגיה
* גאורגיוס הקדוש קוטל הדרקון במרכז סמל רוסיהגאורגיוס הקדוש קוטל הדרקון במרכז סמל רוסיה
* גאורגיוס הקדוש קוטל הדרקון בסמל העיר מוסקבהגאורגיוס הקדוש קוטל הדרקון בסמל העיר מוסקבה
* גאורגיוס הקדוש בסמל העיר במברג בגרמניהגאורגיוס הקדוש בסמל העיר במברג בגרמניה

ראו גם
------

* צלב גאורגיוס הקדוש
* דן לזר, ‏ג'ורג' קוטל הדרקון- הקדוש החשוב ביותר שלא הכרתם, באתר דבר העובדים בארץ ישראל, 17 בנובמבר 2018

קישורים חיצוניים
----------------

ויקישיתוף מדיה וקבצים בנושא **גאורגיוס הקדוש** בוויקישיתוף
* גאורגיוס הקדוש, באתר אנציקלופדיה בריטניקה (באנגלית)
* גאורגיוס הקדוש, באתר "Find a Grave" (באנגלית)

הערות שוליים
------------

1. ↑  לוד, חגיגות גאורגיוס הקדוש בכנסיית סנט ג'ורג' (נובמבר 2019), באתר עמירם במשעולי ישראל, ‏2019-11-17

| ארבעה-עשר הקדושים המסייעים |
| --- |
| 

|  |
| --- |
| אגאתיוס הקדוש • אגידיוס • אוסטתיוס הקדוש • ארסמוס הקדוש מאנטיוכיה • בלזיוס הקדוש • ברברה הקדושה • גאורגיוס הקדוש • דיוניסיוס הקדוש • ויטוס הקדוש • כריסטופורוס הקדוש • מרגרטה הבתולה • סיריאקוס הקדוש • פנטלאון הקדוש • קתרינה מאלכסנדריה |

 |

|  |  |
| --- | --- |
| בקרת זהויות עריכת הנתון בוויקינתונים | 
* BIBSYS: 90653093
* GND: 118538527
* ISNI: 0000 0000 1364 2652
* NKC: jx20050627004
* SELIBR: 345635
* SUDOC: 028369149
* TePapa: 48891
* VIAF: 27862930
* WorldCat: viaf-27862930

 |